Document ID: 32008D0426

DECIZIA COMISIEI
din 28 aprilie 2008
de modificare a Deciziei 2002/253/CE de stabilire a definițiilor de caz pentru raportarea bolilor transmisibile rețelei comunitare în conformitate cu Decizia nr. 2119/98/CE a Parlamentului European și a Consiliului
[notificată cu numărul C(2008) 1589]
(Text cu relevanță pentru SEE)
(2008/426/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 2119/98/CE a Parlamentului European și a Consiliului din 24 septembrie 1998 de creare a unei rețele de supraveghere epidemiologică și control al bolilor transmisibile în Comunitate (1), în special articolul 3 litera (c),
întrucât:
(1)
În conformitate cu articolul 2 din Decizia 2002/253/CE a Comisiei (2), definițiile de caz prevăzute în anexa la decizia respectivă trebuie să fie actualizate în funcție de necesități, pe baza ultimelor date științifice.
(2)
În conformitate cu articolul 9 din Regulamentul (CE) nr. 851/2004 al Parlamentului European și al Consiliului din 21 aprilie 2004 de creare a unui Centru European de Prevenire și Control al Bolilor (3) (ECDC), la cererea Comisiei și cu consimțământul forumului consultativ, respectivul centru a prezentat un document tehnic privind definițiile de caz care ajută Comisia să dezvolte strategii de intervenție în ceea ce privește supravegherea și reacția. Documentul tehnic a fost publicat apoi pe site-ul web al ECDC. Definițiile de caz enumerate în anexa la Decizia 2002/253/CE ar trebui actualizate pe baza documentului respectiv.
(3)
Definițiile de caz menționate anterior au drept scop să faciliteze raportarea privind bolile și problemele speciale de sănătate enumerate în anexa I la Decizia 2000/96/CE a Comisiei din 22 decembrie 1999 privind bolile transmisibile care vor fi incluse în mod progresiv în rețeaua Comunității în conformitate cu Decizia nr. 2119/98/CE a Parlamentului European și a Consiliului (4). Cu toate acestea, Decizia 2002/253/CE nu presupune nicio obligație de a raporta.
(4)
Măsurile prevăzute în prezenta decizie sunt conforme cu avizul comitetului instituit prin Decizia 2119/98/CE,
ADOPTĂ PREZENTA DECIZIE:
Articolul 1
Anexa la Decizia 2002/253/CE se înlocuiește cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 28 aprilie 2008.

Labels: 12
0